Strah - majka izuma (7/11/01) - 2001-11-07
Brojni novi proizvodi nastali su u glavama i radionicama individualnih izumitelja, koji su našli novu stvaralačku inspiraciju – strah o
Na Floridi, jedan proizvođač akvarija ima vlastitu zamisao kako se boriti protiv terorizma – jedan od svojih modela akvarija preuredio je u posebnu staklenu komoru za otvaranje sumnjive pošte. Pisma se bace u akvarij, akvarij se poklopi, a, potom, gumenim rukavicama, ugrađenim u stranice akvarija, otvaraju se koverte. U saveznoj državi Michigan, jedna je kompanija počela prodavati specijalne padobrane za ljude koji žive u neboderima. U Sjevernoj Carolini, pak, kompanija za tretman otpadnih voda stvorila je kućni dijagnostički test na antraks. Tu je i proizvođač ženskog donjeg rublja koji nudi grudnjake bez ijednog metalnog djelića, kako ne bi izazvali alarm pri prolazu kroz aerodromske kontrolne točke. Grudnjak se zove, - posve prigodno -, "Frequent Flyer". Najveći dio tih i brojnih drugih proizvoda nastao je u glavama i radionicama individualnih izumitelja, koji su našli novu stvaralačku inspiraciju – strah od terorizma! Deseci novih proizvoda, - ili izmijenjenih, prilagođenih starih! -, pojavili su se na tržištu već nekoliko tjedana nakon rujanskih terorističkih napada. Nekima se možemo smijati, drugi su, pak, bili nasušno potrebni i ranije. I jedni i drugi ilustriraju želju i potrebu pojedinaca da se uhvate u koštac s ne tako davno potpuno nezamislivom prijetnjom. Doduše, ranije spomenuti padobran za nebodere zamislio je izumitelj John Rivers već prije skoro dvije godine. Na pameti mu je bila prijetnja požarima u neboderima; kaže da mu se film "Pakleni toranj" prije puno godina zauvijek urezao u pamćenje. Međutim, činilo mu se da drugi ljudi ne strahuju od takve mogućnosti kao on, pa je njegov specijalni padobran, opremljen ventilatorom i baterijom, skupljao prašinu u garaži. Sada se padobran prodaje, preko njegovog web sajta, za 795 dolara. Kaže da dnevno prima oko stotinjak poziva potencijalnih kupaca. No, postoje i kompanije koje, premda je terorizam naglo učinio njihove proizvode zanimljivima i važnima, iz toga ne namjeravaju izvući velike zarade. FLAVORX, kompanija iz Bethesde, predgrađa Washingtona, proizvodi sirupe s okusima koji se koriste za prikrivanje gorkog okusa lijekova, recimo antibiotika Cipro. Kompanija je ponudila besplatno svoje sirupe ukoliko bude trebalo provesti masovno liječenje nakon nekog bioterorističkog napada.